બશર-અલ અસદે બળવાખોરોનાં દોઉમા શહેર પર રાસાયણિક હુમલો કર્યા પછી અમેરિકા, યુ.કે. અને ફ્રાન્સે તેના પર મિસાઇલ હુમલો કર્યો એ ઘટનાને જસ્ટિફાઇ કરતાં રાષ્ટ્રપતિ ડોનાલ્ડ ટ્રમ્પે જણાવ્યું હતું કે, મિસાઇલ હુમલો રાસાયણિક હથિયારોનાં સ્થળે કરવામાં આવ્યો છે. તેની સાથે તેમણે કહ્યું હતું કે, સીરિયા જ્યાં સુધી આ પ્રકારનાં રાસાયણિક હુમલા નહીં અટકાવે ત્યાં સુધી અમેરિકા આ હુમલા ચાલુ રાખશે. આ મુદ્દે કડક શબ્દોમાં જવાબ આપતાં રશિયાનાં અમેરિકા ખાતાનાં રાજદૂત એનાતોલી એન્ટોનોવે સીરિયા પરનાં આ હુમલાની આકરી ઝાટકણી કાઢી હતી અને કહ્યું હતું કે, મોસ્કોની ચેતવણી ધ્યાનમાં લેવામાં આવી નથી તો સીરિયાએ પણ પોતાનો મિજાજ દર્શાવતાં જણાવ્યું હતું કે, તેમનું એરડિફેન્સ અમેરિકા-ફ્રેન્ચ-બ્રિટિશ હુમલાનો પ્રતિકાર કરશે. જો કે, અમેરિકા, બ્રિટન અને ફ્રાન્સે સંયુક્ત રીતે સીરિયા પર કરેલા આ હુમલાની કાર્યવાહીને નેટોએ (નોર્થ એટલેન્ટિક ટ્રીટી ઓર્ગેનાઇઝેશન) ટેકો જાહેર કર્યો છે. નેટોનાં સેક્રેટરી જનરલ જેન્સ સ્ટોલ્ટેબર્ગે એક નિવેદનમાં એવો આશાવાદ સેવ્યો હતો કે આ હુમલાથી ‘સીરિયાની સરકારની સીરિયાનાં લોકો પર વધુ રાસાયણિક હુમલા કરવાની ક્ષમતામાં ઘટાડો થશે.’